Katoenbedryf reg vir groei, selfs sonder die jongste tegnologie | Landbou
Katoenbedryf reg vir groei, selfs sonder die jongste tegnologie
Die katoenbedryf is kerngesond.
Hoewel nuwe tegnologie en verbeterde kultivars vir die plaaslike katoenbedryf van groot belang is, is die bedryf steeds kerngesond met pryse wat op die hoogste vlakke ooit is en probleme met pluiskapasiteit wat nou uit die weg geruim is.
Dié versekering kom van mnr. Hennie Bruwer, uitvoerende hoof van Katoen SA, wat sê die bedryf is nou reg om weer te groei ná 'n skerp daling in produksievlakke die afgelope twee seisoene. Hy het by navraag gereageer nadat Bayer Crop Science vroeër aangedui het dat die plaaslike katoenbedryf op die oomblik te klein is om die koste vir die jongste tegnologie waaroor die maatskappy beskik, te regverdig.
"Die BollGard-3-tegnologie wat teen bolwurms ingespan word, sal 'n bonus wees as ons dit kan kry. Die Bollgard-2 wat ons wel het, is nog geskik vir die stryd teen die wurms," sê Bruwer. "Wat ons eintlik soek, is die Roundup Ready XtendFlex vir onkruidbestryding waar drie aktiewe bestanddele – glifosaat, glifosinaat en dikamba –vir beter bestryding van onkruid gekombineer word."
Hy sê daar begin plek-plek probleme ontstaan met weerstand by sekere onkruide teen onkruiddoders. "Uit daardie oogpunt is die nuwe tegnologie vir ons uiters belangrik voor dit 'n groter probleem word. Daar sal natuurlik 'n verbetering in opbrengs ook wees. Al is dit net 4% of 5% sal boere dit verwelkom."
Bruwer sê dit bly belangrik om toegang te hê tot die beste en nuutste tegnologie. As dit te lank draal, het die res van die wêreld al weer 'n nuwe voorsprong teen die tyd dat dit in Suid-Afrika uitkom. Die skerp afname in produksie die afgelope twee jaar kan egter nie hieraan toegeskryf word nie. Die afname in aanplantings was vanweë probleme met nuwe pluiskapsiteit en laat betalings aan boere, asook hoë pryse vir gewasse soos mielies en sojabone wat produsente weggelok het.
Hy wys daarop dat daar groot uitbreidingsmoontlikhede in dele van Noordwes soos by Schweizer-Reneke is, maar daarvoor soek hulle kort groeiseisoen-kultivars en dit sal waarskynlik net saam met die nuwe tegnologie moontlik wees. "As ons sulke kultivars kan kry, kan ons 100 000 ha in 'n seisoen daar onder katoen sit."
Katoen SA het selfs aangebied om geldelik by te dra om te help om die nuwe tegnologie in Suid-Afrika geregistreer te kry.
Dr. Klaus Eckstein, uitvoerende hoof van Bayer Crop Science in Suid-Afrika, het op 'n nuuskonferensie in antwoord op 'n vraag oor Bayer se moontlike betrokkenheid by die plaaslike katoenbedryf gesê dit is 'n baie moeilike kwessie. "Ons het reeds verskeie samesprekings met die katoenbedryf gehad om te sien hoe ons hierdie 'n voorkeursaak kan maak. Ons het begrip vir die behoeftes, maar moet ook besluit waar ons betrokke kan raak en waar nie."
Hy het gesê in Brasilië het dit sewe jaar geduur om op te vang met die maatskappy se belegging daar. "Ons moet 'n balans vind oor die aanwending van ons hulpbronne en ingeligte besluite neem. Die katoenmark is nou waarskynlik onder 20 000 ha, terwyl die verwagting was dat dit tot 150 000 ha tot 200 000 ha sou groei. Ek wil nie die waarde van die bedryf vir die landbou in die land kleineer nie, maar dit is moeilik om voorkeure te bepaal terwyl ons só baie nog wil doen. Dit is soms moeilik om die regte sleutel te vind om waarde te ontsluit."